ΑΠΟΦΑΣΗ ΤΗΣ ΕΠΙΤΡΟΠΗΣ της 30ής Μαρτίου 1993 με την οποία επιτρέπεται, όσον αφορά την εμπορία σπόρων γεωμήλων προς φύτευση στο σύνολο ή σε μέρος του εδάφους ορισμένων κρατών μελών, η λήψη αυστηροτέρων μέτρων προς καταπολέμηση ορισμένων ασθενειών από τα προβλεπόμενα στα παραρτήματα Ι και ΙΙ της οδηγίας 66/403/ΕΟΚ του Συμβουλίου

(93/231/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 66/403/ΕΟΚ του Συμβουλίου της 14ης Ιουνίου 1966 περί εμπορίας σπόρων γεωμήλων προς φύτευση (1), όπως τροποποιήθηκε τελευταία από την οδηγία 93/3/ΕΟΚ της Επιτροπής (2), και ιδίως το άρθρο 13 παράγραφος 2,

τις αιτήσεις που υπέβαλαν η Γερμανία, η Ιρλανδία και το Ηνωμένο Βασίλειο,

Εκτιμώντας:

ότι η οδηγία 66/403/ΕΟΚ έχει καθορίσει τα όρια ανοχής σε σχέση με ορισμένους επιβλαβείς οργανισμούς-

ότι η εν λόγω οδηγία επιτρέπει, εντούτοις, στα κράτη μέλη να υποβάλλουν τους σπόρους γεωμήλων προς φύτευση που προέρχονται από την εγχώρια παραγωγή τους σε αυστηρότερες προϋποθέσεις-

ότι η μεν Ιρλανδία για το σύνολο του εδάφους της, η δε Γερμανία και το Ηνωμένο Βασίλειο για ορισμένα μέρη του εδάφους τους, επιθυμούν να επωφεληθούν από τις διατάξεις της ίδιας οδηγίας όσον αφορά ορισμένους οργανισμούς οι οποίοι εμφανίζονται ως ιδιαιτέρως επιβλαβείς για την καλλιέργεια γεωμήλων στις περιφέρειες αυτές-

ότι μπορεί να θεωρηθεί, βάσει της προηγούμενης εμπειρίας ότι η εμπορία σπόρων γεωμήλων προς φύτευση των κατηγοριών που δεν ανταποκρίνονται σε αυστηρότερα μέτρα από τα προβλεπόμενα στα παραρτήματα Ι και ΙΙ της οδηγίας 66/403/ΕΟΚ για την καταπολέμηση ορισμένων επιβλαβών οργανισμών, εμφανίζεται ως ιδιαιτέρως επιβλαβής για την καλλιέργεια γεωμήλων στην Ιρλανδία ως προς το σύνολο του εδάφους της, και στη Γερμανία και στο Ηνωμένο Βασίλειο ως προς ορισμένα μέρη του εδάφους τους-

ότι η Επιτροπή, με την οδηγία 93/17/ΕΟΚ (3) έχει καθορίσει τις κοινοτικές κλάσεις βασικών σπόρων γεωμήλων, καθώς και τις προϋποθέσεις και τον χαρακτηρισμό που ισχύουν για τις εν λόγω κλάσεις- ότι οι σπόροι γεωμήλων που ανήκουν στις κλάσεις αυτές πρέπει να θεωρούνται κατάλληλοι προς εμπορία στο έδαφος των κρατών μελών στα οποία παρέχεται άδεια δυνάμει του άρθρου 13 παράγραφος 2 της εν λόγω οδηγίας 66/403/ΕΟΚ-

ότι από την σύγκριση των μέτρων που έχουν θεσπιστεί στην Ιρλανδία ως προς το σύνολο του εδάφους της, και στην Γερμανία και στο Ηνωμένο Βασίλειο ως προς ορισμένα μέρη του εδάφους τους, όσον αφορά την εγχώρια παραγωγή σπόρων γεωμήλων προς φύτευση και τις κοινοτικές κλάσεις των βασικών σπόρων γεωμήλων μπορεί να θεωρηθεί ότι η:

-"κλάση ΕΟΚ 1" ανταποκρίνεται στις αυστηρότερες προϋποθέσεις,

-"κλάση ΕΟΚ 2" ισοδυναμεί με την εγχώρια παραγωγή που προορίζεται για σπόρους γεωμήλων προς φύτευση, και

-"κλάση ΕΟΚ 3" ισοδυναμεί με την εγχώρια παραγωγή που προορίζεται για την παραγωγή γεωμήλων-

ότι η Ιρλανδία ως προς το σύνολο του εδάφους της, και η Γερμανία και το Ηνωμένο Βασίλειο ως προς ορισμένα μέρη του εδάφους τους, πρέπει, επομένως, να λάβουν την άδεια να περιορίζουν την εμπορία σπόρων γεωμήλων προς φύτευση μόνον στις κοινοτικές κλάσεις βασικών σπόρων γεωμήλων, όπως έχουν καθοριστεί με την οδηγία 93/17/ΕΟΚ-

ότι η άδεια αυτή είναι σύμφωνη με τις υποχρεώσεις των κρατών μελών που απορρέουν από τους κοινούς φυτοϋγειονομικούς κανόνες που έχουν θεσπιστεί με την οδηγία 77/93/ΕΟΚ του Συμβουλίου (4), όπως τροποποιήθηκε τελευταία από την οδηγία 92/103/ΕΟΚ της Επιτροπής (5)-

ότι τα μέτρα που προβλέπονται στην παρούσα απόφαση είναι σύμφωνα με την γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη που περιλαμβάνονται στην στήλη 1 του παραρτήματος επιτρέπεται να λαμβάνουν την άδεια, όσον αφορά την εμπορία σπόρων γεωμήλων προς φύτευση στις περιφέρειες που αναφέρονται παραπλεύρως των ονομάτων τους στην στήλη 2 του εν λόγω παραρτήματος, να περιορίζουν την εμπορία σπόρων γεωμήλων προς φύτευση στους βασικούς σπόρους γεωμήλων των ακολούθων κοινοτικών κλάσεων, οι οποίες έχουν καθοριστεί με την οδηγία 93/17/ΕΟΚ:

α) για παραγωγή σπόρων γεωμήλων, στην "κλάση ΕΟΚ 1" ή στην "κλάση ΕΟΚ 2"-

β) για παραγωγή γεωμήλων, στην "κλάση ΕΟΚ 1", "κλάση ΕΟΚ 2" ή "κλάση ΕΟΚ 3".

Άρθρο 2

Τα ενδιαφερόμενα κράτη μέλη εγκαθιδρύουν μόνιμο σύστημα τακτικών επιθεωρήσεων προς διασφάλιση της συμμόρφωσης προς τους όρους παροχής της αδείας και καταρτίζουν εκθέσεις. Το εν λόγω σύστημα παρακολουθείται από την Επιτροπή.

Άρθρο 3

Η αναφερόμενη στο άρθρο 1 άδεια ανακαλείται μόλις διαπιστωθεί ότι οι όροι χορηγήσεώς της δεν πληρούνται πλέον.

Άρθρο 4

Η παρούσα απόφαση εφαρμόζεται από την ημερομηνία που προβλέπεται για την θέση σε εφαρμογή της οδηγίας 91/683/ΕΟΚ του Συμβουλίου (6).

Άρθρο 5

Η παρούσα απόφαση απεθύνεται στα κράτη μέλη.

Βρυξέλλες, 30 Μαρτίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. 125 της 11. 7. 1966, σ. 2320/66.

(2) ΕΕ αριθ. L 54 της 5. 3. 1993, σ. 21.

(3) Βλέπε σελίδα 7 της παρούσας Επίσημη Εφημερίδα.

(4) ΕΕ αριθ. L 26 της 31. 1. 1977, σ. 20.

(5) ΕΕ αριθ. L 363 της 11. 12. 1992, σ. 1.

(6) ΕΕ αριθ. L 376 της 31. 12. 1991, σ. 29.

ΠΑΡΑΡΤΗΜΑ

/* ΠΙΝΑΚΕΣ: δείτε Ε.Ε. */